Afrikan, Karibian ja Tyynenmeren maiden ja Euroopan unionin (AKT-EU) välillä solmitun yleissopimuksen nojalla järjestettävä yhteiskokous - Päätöslauselma -Sierra Leonen tilanne



Virallinen lehti nro 059 , 01/03/2000 s. 0055 - 0056



PÄÄTÖSLAUSELMA(1) Sierra Leone Yhteinen edustajakokous, joka - kokoontui Nassaussa (Bahama) 11. - 14. lokakuuta 1999, - ottaa huomioon Sierra Leonea koskevat aikaisemmat päätöslauselmansa, - ottaa huomioon EU: n 15. heinäkuuta antaman julistuksen Sierra Leonesta, A. ottaa huomioon, että Sierra Leonen hallituksen ja RUF: n edustajat ovat allekirjoittaneet rauhansopimuksen Togossa 7. heinäkuuta 1999, B. ilmaisee huolestuneisuutensa siitä, että rauhansopimuksen täytäntöönpanossa ei ole noudatettu sovittua aikataulua, ja sovintoprosessin hauraudesta, C. ottaa huomioon, että rauhansopimuksen tarkoituksena on lopettaa selkkaus, joka on aiheuttanut Sierra Leonen kansalle suunnattomia kärsimyksiä, vaatinut tuhansia siviiliuhreja ja järkyttänyt kansainvälistä yhteisöä naisiin ja lapsiin kohdistettujen laajojen julmuuksien vuoksi, D. on syvästi huolestunut Sierra Leonen pakolaisten ja pakkosiirtolaisten suuresta määrästä; ottaa huomioon, että vaikka maalla on merkittävät luonnonvarat, jotka käytetään suurimmaksi osaksi selkkauksen rahoittamiseen, Sierra Leonen väestö elää edelleen suuressa kurjuudessa, E. katsoo, että oikeudenmukaisen ja tasapuolisen oikeusjärjestelmän takaaminen on olennainen tekijä sovinnon ja vakauden luomisessa Sierra Leoneen; katsoo, että ihmisoikeuksien loukkauksiin syyllistyneet on tuotava oikeuden eteen, F. katsoo, että sopimusten toimeenpanoa seuraamaan on asetettava Yhdistyneiden Kansakuntien rauhanturvajoukko, G. katsoo, että Sierra Leoneen voidaan löytää rauhanomainen ratkaisu vain aidon alueellisen yhteistyön avulla ja torjumalla timanttien salakuljetusta, joka on itäisissä maakunnissa suurimmaksi osaksi naapurimaihin yhteyksiä ylläpitävän RUF: n valvonnassa, 1. pitää myönteisenä rauhansopimusten allekirjoittamista ja kehottaa kaikkia osapuolia noudattamaan tiukasti sopimusehtoja pysyvän rauhanomaisen ratkaisun saavuttamiseksi selkkauksessa, joka on aiheuttanut Sierra Leonen kansalle suunnattomia kärsimyksiä; 2. kiittää kaikkia tämän sopimuksen aikaansaamista edistäneitä osapuolia niiden toiminnasta ja erityisesti YK: n pääsihteerin erityisedustajaa sekä ECOWAS: ia; 3. kehottaa Sierra Leonen hallitusta, ottaen huomioon, että rauha ei ole mahdollinen ilman oikeudenmukaisuutta, perustamaan oikeudenmukaisen oikeusjärjestelmän, joka mahdollistaa ihmisoikeuksien loukkauksiin syyllistyneiden saattamisen oikeuden eteen; katsoo, että vallan jakaminen ja aidosti kansanvaltaisten instituutioiden perustaminen sekä oikeusvaltioperiaate ovat kansallisen sovinnon saavuttamisen ehdoton edellytys; 4. toteaa, että totuus- ja sovintokomissio on perustettu rauhansopimuksessa määrätyllä tavalla, mutta uskoo, että rauha voidaan saavuttaa vain saattamalla törkeisiin ihmisoikeuksien loukkauksiin syyllistyneet vastuuseen teoistaan; 5. kehottaa Euroopan unionia ja Yhdistyneitä Kansakuntia toteuttamaan erityisohjelmia aseellisiin taisteluihin osallistuneiden lasten kuntouttamiseksi fyysisesti, henkisesti ja psyykkisesti; 6. kehottaa komissiota osoittamaan humanitaarisen avun tarjoamiseen maassa tarvittavat varat ja käynnistämään erityisen ohjelman entisten lapsisotilaiden kuntouttamiseksi ja amputointipotilaiden auttamiseksi; 7. korostaa, että ilman asianmukaisesti rahoitettua entisten taistelijoiden kuntoutusohjelmaa ja siviileille tarkoitettua jälleenrakennusrahastoa rauhan säilyttäminen osoittautuu pitkällä aikavälillä vaikeaksi; 8. kehottaa yhteispuheenjohtajiaan välittämään tämän päätöslauselman AKT-EU-neuvostolle, komissiolle, Yhdistyneiden Kansakuntien pääsihteerille ja Sierra Leonen hallitukselle. (1) Yhteinen edustajakokous hyväksynyt 14. lokakuuta 1999 Nassaussa (Bahama).